b'\n_START_ARTICLE_\nHokej v Sloveniji\n_START_PARAGRAPH_\nHokej je v Sloveniji tradicionalno eden od pomembnej\xc5\xa1ih in odmevnej\xc5\xa1ih \xc5\xa1portov. Obstajata dva mo\xc4\x8dna hokejska centra v Ljubljani s klubom HDD Tilia Olimpija in na Jesenicah s klubom HK Acroni Jesenice, ob tem pa \xc5\xa1e ve\xc4\x8d manj\xc5\xa1ih centrov, na Bledu, v Kranju, Zalogu in Mariboru, v\xc4\x8dasih pa \xc5\xa1e v Celju, Velenju in Kranjski Gori. Jesenice in Olimpija sta bila najuspe\xc5\xa1nej\xc5\xa1a kluba v jugoslovanski ligi, ki je bila ustanovljena leta 1937, od 1991/92 pa se tudi izmenjujeta na vrhu slovenske lige._NEWLINE_Jugoslovanska reprezentanca, v kateri so prevladovali slovenski hokejisti, je ve\xc4\x8dinoma igrala v skupinah B in C svetovnega hokeja, med tem ko se slovenska reprezentanca, kljub razmeroma majhen naboru hokejistov in le \xc5\xa1estim pokritim hokejskim dvoranam, ve\xc4\x8dinoma seli med elitno skupino in divizijo B oziroma D1. V Mednarodni hokejski hram slavnih sta bila sprejeta dva slovenska hokejista, Ernest Aljan\xc4\x8di\xc4\x8d starej\xc5\xa1i in Rudi Hiti, v zadnjih pa velja za najbolj\xc5\xa1ega slovenskega hokejista An\xc5\xbee Kopitar, ki kot prvi Slovenec tudi igra v ligi NHL za Los Angeles Kingse. Kot drugi slovenski hokejist je leta 2010 v ligi NHL za Detroit Red Wingse zaigral Jan Mur\xc5\xa1ak.\n_START_SECTION_\nNHL\n_START_PARAGRAPH_\nEdina slovenska hokejista, ki sta zaigrala na prvenstvenih tekmah lega NHL, sta An\xc5\xbee Kopitar, ki je debitiral leta 2006 v dresu Los Angeles Kingsov, in Jan Mur\xc5\xa1ak, ki je debitiral leta 2010 v dresu Detroit Red Wingsov. Kar nekaj pa jih je igralo na pripravljalnih oziroma prijateljskih tekmah: Tone Gale, Albin Felc, Ivo Jan starej\xc5\xa1i, Viktor Ti\xc5\xa1lar, Rudi Hiti, Toma\xc5\xbe Razingar in Edo Terglav. Na naboru lige NHL so bili do sedaj izbrani Edo Terglav, Jure Penko, Marcel Rodman, Kopitar in Mur\xc5\xa1ak. Ob tem pa je v ligi NHL igralo \xc5\xa1e ve\xc4\x8dje \xc5\xa1tevilo igralcev slovenskega rodu, vratar Frank Brimsek, Stan Smrke, John Smrke, Matt Stajan, Ed Kastelic, Greg Ku\xc5\xbenik, John Jakopin, Steve Bozek, John Gruden, Les Kuntar, Wade Belak, Randy Velischek, Dean Malkoc, Bill Hajt, Chris Hajt in drugi.\n_START_SECTION_\nEvropske lige\n_START_PARAGRAPH_\nRudi Hiti je igral za kluba HC Alleghe in HC Bolzano v italijanski ligi. Z Bolzanom je trikrat osvojil naslov italijanskega prvakova, sam pa je postal legenda v klubu. Njegovo \xc5\xa1tevilko 13 so v Bolzanu upokojili, na njegovi poslovilni tekmi so navija\xc4\x8di Bolzana Hitija po\xc4\x8dastili z napisom v celotni dol\xc5\xbeini dvorane v sloven\xc5\xa1\xc4\x8dini\xc2\xa0\xc2\xbbRudi hvala za vse, kar si naredil za Bolzano\xc2\xab.. V sezoni 1997/98 sta Toma\xc5\xbe Vnuk in Nik Zupan\xc4\x8di\xc4\x8d prestopil v avstrijski klub VEU Feldkirch, s katerim sta osvojila tako naslov avstrijskega dr\xc5\xbeavnega prvaka, kot tudi naslov evropskega prvaka in zmagovalca Alpske lige. Skupaj sta prva in za zdaj edina slovenska hokejista z naslovom evropskega klubskega prvaka. Edo Terglav je dolgoletni kapetan kluba HC Brian\xc3\xa7on v francoski ligi, ki jo je s klubom osvojil v sezonah 2007/08 in 2008/09. Ivo Jan je \xc5\xa1tiri sezone igral za EC Graz v avstrijski ligi, kjer je eno sezono igral tudi za klub Vienna Capitals. Toma\xc5\xbe Razingar trenutno igral za VSV EC, brata Marcel in David Rodman pa za Vienna Capitals.\n_START_SECTION_\nHram slavnih\n_START_PARAGRAPH_\nV Mednarodni hokejski hram slavnih sta bila do sedaj sprejeta dva slovenska hokejista, Ernest Aljan\xc4\x8di\xc4\x8d starej\xc5\xa1i leta 2002 in Rudi Hiti leta 2009._NEWLINE_Slovenski hokejski hram slavnih je ustanovila Hokejska zveza Slovenije leta 2007 na slavnostni akademiji ob osemdeseti obletnici za\xc4\x8detka igranja hokeja na Slovenskem in petnajsti obletnici slovenske reprezentance. V novoustanovljen hram slavnih so sprejeli prvih \xc5\xa1estdeset igralcev, trenerjev, sodnikov in funkcionarjev, ki so zaslu\xc5\xbeni za razvoj slovenskega hokeja.'